FI Euroopan unionin virallinen lehti CE 88/392

(2004/C 88 E/0398)

KIRJALLINEN KYSYMYS E-2227/03

esittäjä(t): Michael Cashman (PSE) komissiolle

(2. heinäkuuta 2003)

Aihe: Ihmisoikeudet Länsi-Saharassa

Ihmisoikeuskansalaisjärjestön ”Forum for Truth and Justice” Saharan osasto hajotettiin Layounnen tuomioistuimen päätöksellä 18. kesäkuuta 2003. Komissio lienee tietoinen siitä, ettei Saharawi-kansan ihmisoikeuksia rajoitettu tuolloin ensimmäistä kertaa ja että on tärkeää suojella juuri ihmisoikeuksien puolesta taistelevia ja antaa heille mahdollisuudet toimia.

Voiko komissio kertoa, mihin toimiin Euroopan unioni aikoo ryhtyä suojellakseen ihmisoikeuksia Länsi-Saharassa?

Christopher Patteriin komission puolesta antama vastaus

(29. heinäkuuta 2003)

Komissio on samaa mieltä parlamentin jäsenen kanssa siitä, että ihmisoikeuksien puolesta taistelevien toimintavapauden suojaaminen kansainvälisten normien mukaisesti on erittäin tärkeää.

Komissio on tietoinen ”Forum for Truth and Justice” -järjestön Saharan osaston hajottamisesta sekä jatkuvista väitteistä Länsi-Saharan kansalaisyhteiskunta-aktivistien ahdistelusta ja pelottelusta. Komissio ymmärtää, että tässä nimenomaisessa tapauksessa puolustusasianajajat ovat ilmoittaneet aikomuksestaan hakea muutosta Layounnen tuomioistuimen 18. kesäkuuta 2003 antamaan päätökseen. Komissio seuraa asiaa tarkasti.

Marokon ja Euroopan unionin välisiä suhteita säännellään assosiaatiosopimuksella, ja ihmisoikeuksia ja Länsi-Saharaa koskevia kysymyksiä käsitellään muun muassa assosiaationeuvostoissa ja -komiteoissa käytävän poliittisen vuoropuhelun tasolla (2 artikla).

Komissio antoi 22. toukokuuta 2003 tiedonannon (1), jonka tavoitteena oli lujittaa unionin ihmisoikeuksiin ja demokratiakehitykseen liittyviä toimia Välimeren alueen kumppanimaiden kanssa Euro—Välimeri-assosiaatiosopimusten vuoropuhelun ja yhteistyön puitteissa.

Tässä tiedonannossa esitetään suuntaviivat niiden välineiden parhaan mahdollisen käytön varmistamiseksi, jotka EU:lla ja sen Välimeren alueen kumppaneilla on käytettävissään niiden pyrkiessä saavuttamaan yhteisen tavoitteensa eli demokratiakehityksen edistämisen sekä yleismaailmallisten ihmisoikeuksien ja perusvapauksien turvaamisen ja edistämisen. Tiedonannossa esitetään kymmenen konkreettista suositusta EU:n ja Välimeren alueen kumppaneiden välisen vuoropuhelun ja EU:n rahoitusyhteistyön kehittämiseksi ihmisoikeuksien alalla. Useassa suosituksessa mainitaan kansalaisyhteiskunnan tärkeä tehtävä ihmisoikeuksien edistämisessä ja suojelussa ja tarve tehdä rakentavaa yhteistyötä kumppanimaiden kanssa kansalaisyhteiskunnan toimintavapauden varmistamiseksi kansainvälisten normien mukaisesti. Tiedonannon täytäntöönpanoa edistää täydentävyys kolmella tasolla eli poliittisen vuoropuhelun ja rahoitustuen välillä, MEDA-ohjelman ja eurooppalaisen ihmisoikeus- ja demokratia-aloitteeseen (EIDHR) kuuluvan tuen välillä sekä kansallisen ja alueellisen ulottuvuuden välillä.

Tiedonanto tarjoaa uuden konkreettisen tilaisuuden käydä Välimeren alueen kumppaneiden, kuten Marokon, kanssa jatkuvaa vuoropuhelua kaikista ihmisoikeuksiin ja demokratiakehitykseen liittyvistä kysymyksistä erityistapauksia koskevat kysymykset tarvittaessa mukaan luettuina.

Tämän osalta komissio haluaa vakuuttaa parlamentin jäsenelle, että ihmisoikeuksien tehokas suojelu Länsi-Saharassa on edelleen komission jatkuva ja keskeinen painopistealue.

(1) KOM(2003) 294 lopullinen.